MHPArena

MHPArena on jalkapallo- ja yleisurheilustadion Stuttgartissa Saksassa. Vuoteen 1993 nimenä oli Neckarstadion, mutta nimi vaihtui kaupunginvaltuuston päätöksellä Gottlieb-Daimler-Stadioniksi edesmenneen paikallisen teollisuusmiehen Gottlieb Daimlerin mukaan. Vuodesta 2008 vuoteen 2023 nimenä oli Mercedes-Benz Arena. Stadionin kapasiteetti on 60 449 katsojaa.

 Historia 
Stuttgartin ensimmäinen julkinen stadion valmistui 1914, mutta se tuhoutui vielä elokuussa saman vuoden ajan aikana keskellä ensimmäistä maailmansotaa. Kaupunki päätti vasta 1929 rakentaa samalle paikalle uuden stadionin. Päätöksen taustalla oli voimistelutapahtuma vuoden 1933 Deutsches Turnfest, jonka järjestäminen oli myönnetty Stuttgartille.

Saksalaisen arkkitehti Paul Bonatzin suunnittelema stadion valmistui vuonna 1933 nimellä Adolf-Hitler-Kampfbahn. Stuttgartin ylipormestari Karl Strölin avasi stadionin 23. heinäkuuta Deutsches Turnfestin alussa. Stadionille mahtui 40 000 katsojaa, ja sen kenttää ympäröi kuusi hiilimurskaista juoksurataa. Arkkitehtonisesti huomattavin elementti oli 100 metriä pitkä pääkatsomo. Stadionille mahtui vuosina 1935–1938 tilapäiskatsomon ansiosta 70 000 katsojaa, mutta puukatsomo purettiin 1938 turvallisuussyiden takia.

Toisen maailmansodan jälkeen stadion toimi lähinnä amerikkalaisten miehitysjoukkojen käytössä baseball-otteluiden tapahtumapaikkana nimillä Century Stadium ja Kampfbahn. Nimi Neckarstadion otettiin käyttöön vuonna 1949.

Neckarstadionin sivukatsomoita laajennettiin vuosina 1949–1951, ja puisten lisäkatsomoiden ansiosta stadionin katsojakapasiteettia pystyttiin nostamaan tilapäisesti 90 000:een. Tilapäisrakennelmat olivat kuitenkin turvallisuusuhka, ja 1950-luvulla kaartekatsomot lisättiin. Stadionin kapasiteetti nousi 1956 sataantuhanteen.

Stuttgart valittiin yhdeksi jalkapallon MM-kilpailujen 1974 pelikentistä, ja stadionia remontoitiin merkittävästi ennen kisoja. Sen pääkatsomo rakennettiin kokonaan uudelleen, ja molemmat sivukatsomot saivat katoksen. Yhteen kurviin tuli lisäksi tulostaulu. Yleisurheilun EM-kilpailuja 1986 varten stadion sai Saksan ensimmäisen värillisen videota toistavan matriisinäytön.

Kun Stuttgart oli saanut yleisurheilun MM-kilpailut 1993, stadionille rakennettiin uusi katto. Stadion nimettiin ennen kisoja myös uudelleen Gottlieb-Daimler-Stadioniksi. Vuonna 2001 stadionin pääkatsomo sai uuden parvikatsomon, ja vuosina 2003–2004 parvi rakennettiin myös vastapäiselle sivulle. Vuosina 2009–2011 tehdyissä uudelleenrakennustöissä pelikenttää laskettiin 1,3 metrillä ja kattoa laajennettiin.

Stadionin nimetiin heinäkuussa 2008 Mercedes-Benz Arenaksi. Konsulttiyritys MHP hankki nimioikeudet 2023, kun se teki vähintään kymmenen vuotta kestävän sponsorisopimuksen VfB Stuttgartin kanssa. Stadionia peruskorjattiin jälleen vuosina 2022–2024 ennen EM-kilpailuja 2024. Sen alakerrokset olivat vuodelta 1974, ja rakennustöissä tehtiin uudet pukukopit, urheilutilat, mediakeskus, yritystilat ja tuotantokeittiö.

 Käyttö 
Nykyään stadion toimii jalkapallojoukkue VfB Stuttgartin kotistadionina ja siellä järjestetään myös muita suuria urheilutapahtumia, kuten Yleisurheilun Euroopan-mestaruuskilpailut vuonna 1986 ja Yleisurheilun maailmanmestaruuskilpailut vuonna 1993. Se on ollut myös jalkapallon MM-kilpailuiden näyttämönä vuosina [[Jalkapallon maailmanmestaruuskilpailut 1974|1974] ja 2006. Vuonna 2006 stadionilla pelattiin kuusi ottelua. Neljä alkusarjaottelua, yksi ensimmäisen pudotuspelikierroksen ottelu ja pronssiottelu.

Stadion on ollut pitkään Berliinin ja Münchenin olympiastadionien ohella Saksan suurten yleisurheilutapahtumien näyttämönä ja teknisen kehityksen tienavaajana. Muun muassa Saksan ensimmäinen synteettinen juoksurata ja värillinen jättinäyttö asennettiin juuri Stuttgartin stadionille. Myös viimeisimmät suuret yleisurheilutapahtumat on järjestetty juuri Stuttgartissa.

600px|thumb|left|Gottlieb-Daimler-Stadion avoimien ovien päivänä 15. tammikuuta 2006.

Lähteet
MHPArena viralliset kotisivut

 Viitteet 

Luokka:Saksan jalkapallostadionit
Luokka:Saksan yleisurheilu
Luokka:Yleisurheilun maailmanmestaruuskilpailut 1993
Luokka:Stuttgartin rakennukset ja rakennelmat
Luokka:Stuttgartin urheilu